b'\n_START_ARTICLE_\nUklon\n_START_PARAGRAPH_\nUklon ali difrakcija je \xc5\xa1irjenje valov (elektromagnetno valovanje razli\xc4\x8dnih valovnih dol\xc5\xbein, valovanje na vodi ali v zraku) v podro\xc4\x8dje sence. Pojav se opazi vedno, kadar valovanje naleti na neprozorno oviro ali na majhne odprtine. Podoben pojav se opazi tudi, kadar valovanje potuje skozi sredstvo s spremenljivim lomnim koli\xc4\x8dnikom. Ker pa imajo tudi snovni delci valovne zna\xc4\x8dilnosti, se opa\xc5\xbea pojav uklona tudi z osnovnimi delci. _NEWLINE_Pojav se najlep\xc5\xa1e opazuje, kadar imajo ovire velikost valovnih dol\xc5\xbein valovanja. \xc4\x8ce so ovire mnogokratne (npr. uklonska mre\xc5\xbeica), pride po prehodu ovire do zapletenih oblik, ki nastanejo zaradi interference.\n_START_SECTION_\nHuygensovo na\xc4\x8delo in uklon\n_START_PARAGRAPH_\n\xc5\xa0irjenje valovanja pojasnjuje Huygensovo na\xc4\x8delo, ki pravi, da je vsaka to\xc4\x8dka valovnega \xc4\x8dela nov izvor krogelnega vala, ki nadaljuje pot z isto hitrostjo kot izvorni val. Iz dvojne re\xc5\xbee zaradi tega dobimo dva krogelna vala (poenostavitev). Na nekaterih mestih za re\xc5\xbeo pride do oja\xc4\x8danja amplitude valov (konstruktivna interferenca), na drugih pa do zmanj\xc5\xa1anja amplitude valov (destruktivna interferenca). Ta pojav imenujemo interferenca (superpozicija).\n_START_SECTION_\nUklon na zaslonki\n_START_PARAGRAPH_\nNajenostavnje je opisati uklon na povr\xc5\xa1ini (dvorazse\xc5\xbenostni problem). Tak\xc5\xa1en je na primer uklon valovanja na vodni povr\xc5\xa1ini.'